Vinteren 2000/2001 ble det gjennomført en fase 1-kartlegging av radon i inneluft i Fedje kommune, i forbindelse med den landsomfattende undersøkelsen "Radon 2000/2001". En andel på 17 % av kommunens husstander deltok i kartleggingen, og det ble funnet at 4 % av disse har en radonkonsentrasjon som er høyere enn anbefalt tiltaksnivå på 200 Bq/mluft. Tettstedet Fedje klassifiseres som et område med middels høy sannsynlighet for forhøyde radonkonsentrasjoner, da mellom 5 % og 20 % av måleverdiene overstiger tiltaksgrensen. Det antas en middels høy sannsynlighet for forhøyde radonkonsentrasjoner også ved Stormark. Statens strålevern anbefaler oppfølgende målinger i utvalgte boliger i kommunen.
Når det gjelder punktkartene er hver bolig hvor det er foretatt en radonmåling avmerket som et punkt, og punktet har en fargekode avhengig av radonkonsentrasjonen. Denne fargekoden er tilsvarende som for områdekartene, med grønt for måleverdier under 200 Bq/m, gult for måleverdier mellom 200 Bq/m og 400 Bq/mog rødt for radonmålinger over 400 Bq/m. Punktkartet er overlevert kommunen. Kartet er kun laget ut fra radonmålinger utført i forbindelse med "Radon 2000/2001". Det er verken tatt hensyn til geologi eller bygningstekniske opplysninger. Dette innebærer at det kan finnes boliger med høye konsentrasjoner i grønne områder, mens boliger i røde områder kan ha lave konsentrasjoner. I denne rapporten presenteres resultatene av kartleggingen i Fedje kommune. Kartleggingen ble gjennomført i samarbeid med kommunens kontaktperson Øyvind Tolleshaug. I Fedje kommune ble 75 boliger trukket ut med regelmessige mellomrom fra kommunens renovasjonsregister på en slik måte at hele registeret ble benyttet. Alle disse boliginnehaverne fikk tilsendt brev fra kommunen med tilbud om radonmåling. Det kom positivt svar fra 49 husstander – dvs. en svarandel på 65 %.
Målingene i Fedje kommune ble gjennomført i perioden fra midten av januar til midten av mars i 2001. Ikke alle boliginnehavere returnerte sporfilmen for analyse innen fristen, og i denne kommunen utgjorde dette 1 husstand. Totalt ble 48 sporfilmer returnert fra Fedje og de følgende beregninger, diskusjoner og konklusjoner er foretatt ut fra disse analyseresultatene. På bakgrunn av målingene er gjennomsnittlig årsmiddelverdi for radonkonsentrasjon i Fedje kommune beregnet til 43 Bq/m. Resultatene viser at 4 % av boligene har en radonkonsentrasjon på over 200 Bq/m mens ingen av boligene ligger over 400 Bq/m. Se Vedlegg 1 for resultater fra de andre kommunene som deltok i "Radon 2000/2001". For å få en bedre oversikt over hvordan måleresultatene fordeler seg i kommunen er det utarbeidet to typer radonkart – punktkart og områdekart. Punktkartet er kun til internt bruk i kommunen, og er ikke trykket i denne rapporten. Det er likevel tatt utgangspunkt i blant annet dette kartet under diskusjon av resultatene for Fedje. Områdekartene har skraverte områder som indikerer hvor stor andel av de målte boligene som ligger over tiltaksnivå. Dette gir grunnlag for å anslå sannsynligheten for at en bolig innenfor skravert område har forhøyde radonkonsentrasjoner. Figur 1 viser områdekart for Fedje kommune. Størrelsen på rutene er satt til 2000 m for gule områder i denne kommunen.
Områdekart for Fedje kommune. Oversikt over måleresultater fra "Radon 2000/2001", der radonkonsentrasjonen i inneluft ble målt i 17 % av boligmassen i kommunen.
I tettstedet Fedje er det foretatt mange nok målinger til at en slik sannsynlighet kan anslås, og området er skravert gult på kartet. Det betyr at mellom 5 % og 20 % av målingene overstiger tiltaksgrensen på 200 Bq/m, som tilsier en middels høy sannsynlighet for forhøyde radonkonsentrasjoner. Ingen andre områder i Fedje kommune er skravert, da det ikke foreligger tilstrekkelig antall måleresultater. For hver bolig hvor det er foretatt måling er det fylt ut et registreringsskjema med bygningstekniske opplysninger (se Vedlegg 2). Dette gir grunnlag for en sammenlikning av boliger med høy kontra lav radonkonsentrasjon, og mulighet for å finne fellestrekk mellom boliger med høy konsentrasjon. Parametere som fra tidligere undersøkelser har vist seg å kunne være viktige i denne sammenhengen er boligens byggeår, boligtype, kjellertype, grunnmur, vannforsyning og i hvilken etasje målingen er foretatt. Disse dataene for Fedje kommune er vist i Tabell 2. Ikke alle boliginnehavere har fylt ut alle punkter i registreringsskjemaet, og det vil følgelig være enkelte mangler og varierende totalantall innenfor de forskjellige kategoriene. I tillegg vil tabellen også kunne inneholde data fra målinger som kom inn etter svarfristen.
Gjennomsnittlig årsmiddel for radonkonsentrasjon i Fedje kommune er beregnet til 43 Bq/m. Landsgjennomsnittet er på ca. 90 Bq/m, og nivået i Fedje kommune ligger dermed godt under dette. 4 % av måleverdiene ligger over tiltaksgrensen på 200 Bq/m, mot 9 % på landsbasis. Sammenstilles disse dataene med informasjon fra områdekartet (Figur 1) tyder dette på at Fedje kommune har et relativt lite radonproblem (se Tabell 1). Utvalget av boliger som er med i kartleggingen er tilfeldig, og utgjør 17 % av det totale antall boliger i kommunen. Ut fra dette må man kunne anta at resultatene er representative for kommunen (Strålevenhefte 17). I de områdene av kommunen hvor det er foretatt tilstrekkelig antall målinger for skravering på områdekartet, det vil si i tettstedet Fedje, finner man en middels høy sannsynlighet for forhøyde radonkonsentrasjoner i boliger (gul skravering). Dette innebærer at mellom 5 % og 20 % av måleverdiene ligger over tiltaksgrensen på 200 Bq/m.Ser man imidlertid nærmere på fordelingen av målepunktene i dette området, er det kun 2 måleverdier som overstiger tiltaksgrensen. De resterende radonverdiene ligger under tiltaksgrensen. Ved Stormark er det ikke gjennomført tilstrekkelig antall målinger for skravering på områdekartet, og man kan ikke si noe sikkert om sannsynligheten for å finne forhøyede radonverdier. Ut i fra punktkartet kan en likevel se at det kun er gjennomført målinger som ligger under tiltaksgrensen i dette området. Ut fra registreringsskjemaene som boliginnehaverne fra Fedje kommune har fylt ut er det kun foretatt målinger i eneboliger i denne kommunen. Med tanke på oppfølging gir det liten mening å sammenlikne bygningstekniske data for boliger med høye kontra lave radonkonsentrasjoner i Fedje kommune, da det kun er to boliger som har radonkonsentrasjoner over tiltaksgrensen på 200 Bq/m. Byggegrunnen er en av de viktigste kildene til forhøyde radonkonsentrasjoner i boliger, sammen med byggeskikk og bygningsteknikk. Hus bygget i områder med store forekomster av alunskifer, uranrike granitter eller pegmatitter i kombinasjon med løsmasser eller morenegrunn er mer utsatt enn andre (Stranden et al 1988). Statens strålevern innehar ikke opplysninger om geologiske forhold i Fedje kommune. Dessverre er det heller ikke kapasitet til å foreta denne typen analyser ved utarbeidelse av rapporten. Kommunen anbefales likevel å sammenstille måledata fra denne rapporten med tilgjengelig geologisk informasjon fra lokalområdet. Radonmålingene utført i denne kartleggingen viser tydelige variasjoner fra kommune til kommune. Man ser imidlertid en tendens til at innlandskommuner har høyere gjennomsnittsverdier enn kommuner som ligger ved kysten. Flere kommuner i indre strøk av Sør-Norge har relativt høye gjennomsnittsverdier og stor andel med forhøyde radonkonsentrasjoner i inneluften(Strålevernrapport 2001:6). Dette kan skyldes forskjeller i berggrunnsgeologiske forhold, men i alle tilfeller vil det være store lokale variasjoner når det gjelder gjennomtrengelighet i berg og jordsmonn.
På grunnlag av denne fase 1-kartleggingen klassifiseres tettstedet Fedje som et område med middels høy sannsynlighet for forhøyde radonkonsentrasjoner i boliger, da mellom 5 % og 20 % av boligene har radonverdier som overstiger tiltaksgrensen på 200 Bq/m (Strålevernhefte 17). Det er ikke mulig, ut i fra datasettet for kommunen (Tabell 2), å finne fellestrekk mellom boliger med forhøyede radonverdier i forhold til boliger med lave verdier. Statens strålevern anbefaler derfor at det gjennomføres oppfølgende målinger i alle boliger som har leilighet eller oppholdsrom i laveste etasje i tettstedet Fedje. Ved tettstedet Stormark er det ikke funnet noen måleverdier over tiltaksgrensen, men det er gjennomført for få målinger til at sannsynligheten for forhøyede verdier kan utelukkes. Stormark får dermed en tilsvarende anbefaling om oppfølging som tettstedet Fedje, det vil si måling i alle boliger som har leilighet eller oppholdsrom i laveste etasje.